উদ্দেশ্য প্রণোদিতভাবে এসআইআর করা হচ্ছে! বললেন শশী পাঁজা

ওয়েব ডেস্ক : পশ্চিমবঙ্গে গত ৪ নভেম্বর থেকে চালু হয়েছে এসআইআর (SIR) প্রক্রিয়া। চলবে আগামী ৪ ডিসেম্বর পর্যন্ত। কিন্তু এই প্রক্রিয়া নিয়ে উঠে গিয়েছে একাধিক প্রশ্ন। এই প্রক্রিয়ার মাধ্যমে গণতন্ত্রকে চাপা দেওয়ার চেষ্টা চালানো হচ্ছে বলে অভিযোগ করলেন রাজ্যের মন্ত্রী শশী পাঁজা (Shashi Panja)।

কৃষ্ণনগরে এক বিশেষ কর্মসুচিতে এসে শশী পাঁজা (Shashi Panja) বলেন, “এই রাজ্যে উদ্দেশ্য প্রণোদিত এসআইআর (SIR) করা হচ্ছে। মাত্র দু’মাসে এত হুড়োহুড়ি কেন? যার কারণে অকালে প্রাণ চলে গেল ৩০ জনের। আত্মহত্যা করতে হল দুজন বিএলওকে। বিহারের সঙ্গে বাংলাকে টার্গেট করছে কেন্দ্রের বিজেপি সরকারের।”

সঙ্গে তিনি প্রশ্ন তোলেন, “লোকসভার আগে কেন এসআইআর করা হল না? তিনি আরও বলেন, ২৬শে বিধানসভা নির্বাচনের আগে উদ্দেশ্যপ্রণোদিত ভাবে এসআইআর করা হচ্ছে কেন? মুখ্যমন্ত্রী মমতা বন্দ্যোপাধ্যায় (Mamata Banerjee) রাজ্যের মানুষের উদ্দেশ্যে বলে দিয়েছেন নির্বাচন কমিশন এবং কেন্দ্রের বিজেপি সরকারের উদ্দেশ্য প্রণোদিত চক্রান্তে কেউ ভয় পাবেন না। এসআইআর নিয়ে এত হুড়োহুড়ি করার জন্য চাপা পড়ে যাচ্ছে গণতন্ত্র। এটা কি নির্বাচন কমিশন চোখে দেখতে পাচ্ছে না? বিএলওরা (BLO) কাজ করতে পারছে না। তার জন্য প্রতিবাদও করছে তারা।”

আরও খবর : রাজ্যজুড়ে রথযাত্রা করার পরিকল্পনা করছে পদ্ম শিবির!

প্রসঙ্গত, প্রোগ্রেসিভ হেলথ অ‍্যাসোসিয়েশনের ন্যাশনাল ফার্মেসি সপ্তাহ সেলিব্রেশন অনুষ্ঠানে বিশেষ অতিথি হিসেবে আমন্ত্রিত ছিলেন রাজ্যের মন্ত্রী শশী পাঁজা (Shashi Panja)। মূলত ফার্মেসিস বিভাগের গুরুত্বপূর্ণ ব্যক্তিদেরকে সম্মাননা প্রদান সহ বেশ কিছু কর্মসূচি নিয়ে কৃষ্ণনগর রবীন্দ্রভবনে বিশেষ অনুষ্ঠানের আয়োজন করা হয়। প্রদীপ প্রজ্জ্বলনের মধ্যে দিয়ে অনুষ্ঠানের শুভ সূচনা করেন শশী পাঁজা। এরপর এসআইআর নিয়ে সুর চড়ান তিনি।

মন্ত্রী শশী পাঁজার (Shashi Panja) কথায়, ‘কেন্দ্রের বিজেপি (BJP) সরকার এমন ভাব করছে এই রাজ্যে যাঁরা বসবাস করেন সবাই অনুপ্রবেশকারী। এতদিন যারা ভোট দিয়ে এসেছে তাদেরকে নতুন করে প্রমাণ করতে হচ্ছে তারা এই দেশের নাগরিক। এসআইআর আগে কেন করা হলো না? যখন ২৬ এর নির্বাচন দোড়গোড়ায় তখন তড়িঘড়ি কেন্দ্রীয় নির্বাচন কমিশনকে কাজে লাগিয়ে এই রাজ্যে এসআইআর করা হল। আসলে এসব সবই উদ্দেশ্যপ্রণোদিত। বিজেপি এবং কেন্দ্রীয় নির্বাচন কমিশনের এই চক্রান্ত বাংলার মানুষ বুঝতে পেরে গিয়েছে। ২৬-এর বিধানসভা নির্বাচনে এই রাজ্যের একটা ভোটও বিজেপি আর পাবে না বলে জানিয়েছেন তিনি।’