“একটা নামও বাদ যাবে না,” SIR নিয়ে BJP-কে হুঁশিয়ারি মন্ত্রীর

ওয়েব ডেস্ক: এসআইআর (SIR) নিয়ে ফের বিজেপিকে (BJP) নিশানা তৃণমূলের (Trinamool Congress)। এবার ভোটার তালিকার নিবিড় সংশোধন নিয়ে পদ্ম শিবিরকে হুঁশিয়ারি দিয়ে রাজ্যের নারী ও শিশুকল্যাণ দফতরের মন্ত্রী শশী পাঁজা (Shashi Panja) বললেন, রাজ্যে এসআইআর (Special Intensive Revision)-এর নামে রাজনৈতিক নাটক করছে বিজেপি।

শনিবার কাঁকসার পানাগড় বাজারে আয়োজিত কাঁকসা ব্লক তৃণমূল কংগ্রেসের বিজয়া সম্মেলনে উপস্থিত থেকে তিনি বলেন, “রাজ্যে এসআইআর হলেও ভোটার তালিকা থেকে একটাও নাম বাদ যাবে না। বিজেপি এখন বুঝে গেছে জনতার রায় তাঁদের বিপক্ষে যাচ্ছে, তাই ভোটের আগে নানা নাটক করছে।”

আরও পড়ুন: SIR আবহে ডিজিটাল শংসাপত্র সংশোধনে অসহযোগিতার চিত্র কাঁকসা গ্রামে

শশী পাঁজা অভিযোগ করেন, “বিজেপি এখন তৃণমূলকে কালিমালিপ্ত করার চেষ্টায় মরিয়া। নানা কৌশল নিয়েও ব্যর্থ হয়ে এবার মহারাষ্ট্র বা দিল্লি মডেল এনে বাংলায় গোলমাল পাকাতে চাইছে। কিন্তু মুখ্যমন্ত্রী ইতিমধ্যেই স্পষ্ট করেছেন— বাংলায় এমন কিছু হবে না, কোনও ভোটার বাদ পড়বে না।” তিনি আরও বলেন, “এসআইআর-এর গাইডলাইন তারা মানছে না। আগে যেভাবে করা হত, এখন অনেক কিছু বদলে গেছে। যদি সত্যিই ভোটার তালিকায় ভুল থাকত, তাহলে আগের লোকসভা ভোটের সময়ই কেন এসআইআর হয়নি? তখন তো এই তালিকাই ব্যবহার হয়েছিল।”

দুর্গাপুরের মেডিক্যাল পড়ুয়া ধর্ষণ মামলা প্রসঙ্গে তিনি বলেন, “ঘটনার খবর পাওয়ার পর প্রশাসন দ্রুত পদক্ষেপ নিয়েছে। মেডিক্যাল রিপোর্ট তৈরি হচ্ছে, নির্যাতিতা ছাত্রী যা বলবেন তার ভিত্তিতেই তদন্ত চলবে। পুলিশকে কাজ করতে দেওয়া উচিত, তার আগেই রাজনীতি শুরু করা ঠিক নয়।” বিজেপিকে নিশানা করে তিনি আরও বলেন, “এই ঘটনায় রাজনীতি করার কোনও মানে হয় না। যদি সত্যিই তারা নারী সুরক্ষার কথা ভাবে, তাহলে ওড়িশায় যে মেয়েরা পরপর গায়ে আগুন দিল, সেটা নিয়ে কেন তারা মুখ খুলছে না?”

এদিনের এই বিজয়া সম্মেলনে উপস্থিত ছিলেন রাজ্যের পঞ্চায়েত মন্ত্রী প্রদীপ মজুমদার, তৃণমূলের জেলা সভাপতি ও পাণ্ডবেশ্বরের বিধায়ক নরেন্দ্রনাথ চক্রবর্তী, কাঁকসার বিধায়ক নেপাল ঘরুই, সহ একাধিক জেলা নেতৃত্ব। মঞ্চ থেকে নরেন্দ্রনাথ চক্রবর্তী বার্তা দেন, “আগামী বিধানসভা নির্বাচনে বাংলায় ফের বিপুল ভোটে ক্ষমতায় আসবে তৃণমূল কংগ্রেস। মুখ্যমন্ত্রী থাকবেন মমতা বন্দ্যোপাধ্যায়।”